《邻女搔绵吟》
宋代·华岳

閒窗日上三竿竹，窗下娇娥整轮辐。
匆匆未暇理云鬟，半朵青鸦倚红玉。
青梢摘尽银香囊，画栏平倚斑筠筐。
时将纤手翻雪霜，酥胸玉面同光芒。
捧归细卷银成索，牵出忪忪云一握。
珠唇呵挺气温温，鹦觜踏车声络络。
今年莫怪功绩稀，阿奶勒绣鸳鸯帏。
如今织出秋江练，十月正好裁新衣。
客心闻此愁无著，一夜清寒动寥寞。
明朝为问买一端，剪做道袍披落魄。

作者简介：华岳，南宋诗人。生卒年不详，字子西，贵池（今属安徽）人。因读书于贵池齐山翠微亭，自号翠微，武学生。开禧元年（1205）因上书请诛韩侂胄、苏师旦，下建宁（今福建建瓯）狱。韩侂胄诛，放还。嘉定十年(1217)，登武科第一，为殿前司官属。密谋除去丞相史弥远，下临安狱，杖死东市。其诗豪纵，有《翠微北征录》。